Ásgeir Jónsson seðlabankastjóri er í ítarlegu viðtali í bókinni 300 stærstu , sem kom út í dag . Gígja Einarsdóttir Ásgeir Jónsson seðlabankastjóri segir að endurskipulagning atvinnulífsins eftir hrun sé ein helsta ástæðan fyrir þeirri mjúku lendingu sem nú sé í kortunum . Fyrirtækin séu betur rekin og betur fjármögnuð og efnahagsstjórnin skynsamlegri . Þetta kemur fram í ítarlegu viðtali við Ásgeir í bók Frjálsrar verslunar , 300 stærstu . Bókin kom út í dag . Eftir fordæmalausan uppgang í efnahagslífinu frá árinu 2012 til og með 2018 fór að hægja á hagkerfinu síðasta vetur . Þá var óvissa vegna kjaraviðræðna á almennum vinnumarkaði , Wow réri lífróður , verðbólguvæntingar fóru hækkandi og krónan gaf eftir um tíma . Um þessar mundir er nákvæmlega ár síðan Seðlabankinn hækkaði stýrivexti en það var í nóvember í fyrra . Voru vextirnir hækkaðir um 0,25 prósentustig eða í 4,5% . Þegar þetta gerðist höfðu þeir verið óbreyttir í 16 mánuði og ekki hækkað í þrjú ár . Mikið vatn hefur runnið til sjávar síðan þetta gerðist . Wow varð gjaldþrota í mars og á svipuðum tíma tókust samningar á almennum vinnumarkaði , sem nefndir hafa verið lífskjarasamningar . Á síðustu tólf mánuðum hafa stýrivextir Seðlabankans lækkað úr 4,5% í 3,0% og hafa þeir ekki verið lægri síðan verðbólgumarkmið var formlega tekið upp árið 2001 en samkvæmt því er stöðugt verðlag skilgreint sem 2,5% verðbólga á tólf mánuðum . Eftir fall Wowair spáðu flestallir samdrætti í hagkerfinu . Svörtustu spár gerðu ráð fyrir því að landsframleiðsla myndi dragast saman um 1,9% en það hefur ekki raungerst . „ Áður en Wow féll var félagið búið að eiga í vandræðum í töluverðan tíma . Ég held því að hagkerfið hafi að töluverði leyti verið búið að aðlaga sig að fallinu áður en félagið varð loks gjaldþrota . Fólkið sem missti vinnuna virðist hafa fundið sér önnur störf , enda upp til hópa klárt ungt fólk . Þá liggur fyrir að meðaleyðsla ferðamanna hefur aukist eftir að Wow hætti rekstri og það skiptir máli í stóra samhenginu . Svo hafa ýmsir aðrir hlutir færst til betri vegar . Það gengur vel í sjávarútvegi , þar sem verð á sjávarafurðum hefur hækkað . “ Ásgeir segir að sú endurskipulagning sem hafi átt sér stað í íslensku atvinnulífi eftir hrun sé að einhverju leyti að bera ávöxt núna . „ Fyrirtækin eru betur rekin en þau voru og betur í stakk búin til að takast á við erfitt rekstrarumhverfi en áður . Í stað þess að hækka verð hafa þau brugðist við með hagræðingu og tiltekt í sínum rekstri . Efnahagsstjórnin hefur líka verið miklu betri nú en áður . Bæði af hálfu Seðlabankans og ríkisins . Ríkisfjármálastefnan hefur unnið mun betur gegn hagsveiflunni en áður . Það má segja að við séum búin að taka út ákveðinn pólitískan þroska hvað þetta snertir eða það vona ég allavega . Hér áður , nánast alveg frá seinna stríði , fór innlend eftirspurn ávallt úr böndunum þegar vel gekk í þjóðarbúskapnum . Mikill innflutningur leiddi til viðskiptahalla og síðan ójafnvægis á greiðslujöfnuði . Síðan þegar sló í bakseglin féll gengi krónunnar og verðbólgu fór af stað . Seðlabankinn þurfti þá að hækka vexti til að verja gengið – jafnvel þó vextir væru hækkaðir á sama tíma og efnahagslífið var á leið í samdrátt . Þetta endaði alltaf með kollsteypu og verulegum afturkipp í lífskjörum . “ Viðtalið í heild má lesa í bókinni 300 stærstu sem var að koma út . Hægt er að kaupa eintak af bókinni hér .